L’Ajuntament de Burjassot secunda la Declaració de Les Corts contra la marginació dels Pressupostos Generals als valencians
2025-07-24

Hui, 25 d’abril, a les 12h, bona part de la Corporació Municipal de l’Ajuntament de Burjassot, encapçalada per l’alcalde de Burjassot, Rafa García, s’han concentrat en la porta del Consistori per a secundar la Declaració Institucional de les Corts davant la marginació dels valencians i valencianes en els pressupostos generals de l’Estat 2017.

Així, en el Dia de les Corts Valencianes, l’alcalde ha procedit a la lectura de tal declaració en la qual s’arreplega que, “les Corts Valencianes manifesten el seu més absolut rebuig a les inversions territorialitzades que contempla el Projecte de Pressupostos de l’Estat per a 2017. La inversió en la Comunitat Valenciana es situa en un 6,9%. No només no es compensa la insuficiència inversora dels últims anys sinó que les inversions tampoc s’ajusten al nostre pes poblacional i suposen una reducció de 209 milions respecte a 2016. Cada valencià i valenciana rebrà 119 euros per càpita, clarament inferiors als 184 de mitjana en el conjunt de l’Estat, i molt lluny de les xifres dels ciutadans i ciutadanes d’altres territoris que rebran, de mitjana, prop de tres vegades més que els valencians i les valencianes”.